SKRIFTLIG FORESPØRGSEL P-0041/01

af Francesco Turchi (UEN) til Kommissionen

(16. januar 2001)

Om: Ophævelse af europartnerskabsprogrammet

De små og mellemstore virksomheder i økonomisk ugunstigt stillede regioner eller mere præcist i områder under mål 1 og 2 har i europartnerskabsprogrammet fundet et redskab, der effektivt kan fremme indgåelsen af samarbejdsaftaler mellem virksomheder, som opererer i områder med udviklingsproblemer, og som ligger fjernt fra de store markeder.

De to årlige arrangementer under programmet har budt på fortrinlige muligheder for etablering af tværnationalt samarbejde mellem lokale virksomheder og virksomheder i andre områder i Europa, ikke mindst omkring Middelhavet, der er et strategisk udviklingsområde.

Til trods for de gode resultater har Kommissionen besluttet af standse dette initiativ.

På denne baggrund anmodes Kommissionen om at besvare følgende spørgsmål:

1. Hvilke årsager ligger der reelt ligger til grund for denne beslutning?

2. Medfører ophævelsen af programmet ikke blot en yderligere forværring af forholdene for de økonomiske aktører i disse områder?

3. Er der andre partnerskabsforanstaltninger eller -programmer under overvejelse, som kan fremme erhvervslivet i disse ugunstigt stillede områder?

Svar afgivet på Kommissionens vegne af Erkki Liikanen

(14. februar 2001)

1. Kommissionen har gennemført en evaluering af de prioriterede områder. I den forbindelse er det blevet besluttet, at det ikke længere vil være hensigtsmæssigt, at Kommissionen er direkte involveret i tilrettelæggelsen af europartnerskabs-arrangementer. Denne beslutning skal ses som led i en større omstillingsproces, hvor Kommissionen i stigende grad koncentrerer sig om kerneaktiviteter frem for direkte aktioner.

2. Kommissionen mener ikke, at beslutningen har negative følger for lokale aktører, og den skal heller ikke ses som en indikation af, at Kommissionen har en negativ holdning med hensyn til den reelle merværdi af disse arrangementer, som er rettet mod at lette samarbejdet mellem virksomheder. Efter Kommissionens mening har den heller ikke nogen negativ indvirkning på arrangementernes udvikling fremover.

Kommissionen er overbevist om, at der er mange økonomiske aktører på lokalt, nationalt og EU-plan, som fortsat er rede til at organisere sådanne arrangementer med eller uden Kommissionens direkte finansielle engagement. Rådets beslutning 2000/819/EF af 20. december 2000 om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005)(1) giver mulighed for at Kommissionen kan udvikle aktioner, der fremmer organisering af arrangementer om virksomhedssamarbejde af europartnerskabstypen.

3. Imidlertid vil Kommissionen ikke udarbejde et særskilt program for at støtte arrangementer af europartnerskabstypen finansielt. Den vil fortsætte sine bestræbelser på at lette samarbejdet mellem virksomheder og fremme internationaliseringen af små og mellemstore virksomheder (SMV) på andre måder, f.eks. via innovationsprogrammet eller via den mulighed ansøgerlande har for at deltage i det flerårige program.

For så vidt angår regionalpolitik, er støtte til SMV'er fortsat mulig inden for rammerne af strukturfondene.

(1) EFT L 333 af 29.12.2000.